Predkladacia správa

	Vláda SR prerokovala a zobrala na vedomie Informáciu o príprave východísk zostavenia štátneho rozpočtu na rok 2003 na svojom rokovaní dňa 12. júna.

	Uložila ministerstvu financií predložiť východiská zostavenia návrhu štátneho rozpočtu na rok 2003 tak, aby vláda mohla o nich rokovať do 15. júla 2002. 

	V uvedenom období nebudú k dispozícii kvantifikácie viacerých zásadných rozhodnutí, ktoré výrazným spôsobom ovplyvnia výdavkové limity na úrovni jednotlivých rozpočtových kapitol na rok 2003. Ide najmä o kvantifikáciu mzdových výdavkov a proces decentralizácie štátnej správy. Pokračuje rokovanie NR SR, ktorá má prerokovať viacero materiálov s rozpočtovými dôsledkami. 

	Z uvedených dôvodov východiská rozpočtu na rok 2003 v porovnaní s predchádzajúcim rokom neobsahujú komplexný prehľad návrhu limitov výdavkov príslušných rozpočtových kapitol. Ministerstvo financií sa v tejto etape rozpočtových prác sústredilo na špecifikáciu základných makroekonomických a rozpočtových vzťahov. Kvantifikovalo návrhy limitov výdavkov na úrovni rozhodujúcich výdavkových kategórií.

Viaceré kvantifikácie (aj vrátane tých, ktoré sú uvedené v ďalšom texte), podliehajú ďalším zmenám v nadväznosti na prijaté zákony a uznesenia vlády. Napríklad pôvodne avizovaný nárast miezd a odvodov o 11,9 mld Sk by sa mal ďalej upraviť o cca 1,6 mld Sk, najmä v dôsledku legislatívnych zmien, prijatých uznesení vlády a zákonov (napr. novela zákona o hasičskom a záchrannom zbore), zrušených osobitných účtov (vplyv metodického charakteru - rozpočtovo neutrálna operácia).

	Materiál Východiská zostavenia návrhu štátneho rozpočtu na rok 2003 bol dňa 8.7.2002 prerokovaný na Porade ekonomických ministrov a dňa 9.7. 2002 bol predložený na RHSD.
	
Na základe záverov PEM bol do materiálu doplnený okruh opatrení (vychádzajúci aj z odporúčaní misie MMF) smerujúcich najmä do pokračovania reforiem. Zároveň bol upravený návrh uznesenia vlády SR v bode B.2.
	
Materiál bol predmetom medzirezortného pripomienkového konania. Vyhodnotenie je súčasťou materiálu. Vzhľadom na charakter pripomienok sa materiál  predkladá ako bezrozporový.